
Predmet: 
I. Prijava nepoštovanja Kodeksa poslovne etike od strane Elektrotimoka Zaječar. 

II. Prigovor na račun br. 95 za ED broj  2200013111005 za februar 2010. godine izdat od strane Elektrotimoka iz Zaječara. 

III. Prigovor i pritužba na Obaveštenje br. 603 Dragoljuba Nikolića direktora Elektrotimoka iz Zaječara od 08.03.2010. godine.
Veza:
Molba Dragoljubu Nikoliću, (direktoru Elektrotimoka iz Zaječara) od 11.11.2009. godine za obaveštenje u vezi navodnog naloga za izvršenje prinudne naplate po “pravosnažnoj presudi Opštinskog suda iz Zaječara”. 

Obaveštenje br. 3658 Dragoljuba Nikolića (direktora Elektrotimoka iz Zaječara) od 25.11.2009. godine.


Odgovor na Obaveštenje br. 3658 Dragoljuba Nikolića (direktora Elektrotimoka iz Zaječara) od 25.11.2009. godine.


Račun br.  076 za ED broj  2200013111005 za decembar 2009. godine izdat od strane Elektrotimoka iz Zaječara.

Prigovor zastarelosti potraživanja po računu br. 076 za ED broj  2200013111005 za decembar 2009. godine izdat od strane Elektrotimoka iz Zaječara.

Račun br.  94 za ED broj  2200013111005 za januar 2010. godine izdat od strane Elektrotimoka iz Zaječara.


Račun br.  95 za ED broj  2200013111005 za februar 2010. godine izdat od strane Elektrotimoka iz Zaječara.

Poštovani,

Gornju prijavu i prigovore upućujem nadležnim naslovima na osnovu člana 91. stav 1. tačka 2. i člana 51. stav 1. tačka 2. u vezi člana 79. stav 1. tačka 8. Kodeksa poslovne etike (Sl. Gl. RS br. 1/06), člana 19. stav 6. Uredbe o uslovima isporuke električne energije (Sl. Gl. RS br. 84/04), kao i člana 68. Zakona o zaštiti potrošača (Sl. Gl. RS br. 79/05).

Obrazloženje
I. Prijava nepoštovanja Kodeksa poslovne etike od strane Elektrotimoka Zaječar.

U periodu 1975-1977 godine zainteresovani vlasnici katastarskih parcela Opštine Zaječar, na potesu Fabrika Kablova – naselje Cerak – Duboki potok – brdo Magila, pod stručnim nadzorom Elektrotimoka iz Zaječara, izgradili su o svom trošku niskonaponsku mrežu radi snabdevanja svojih objekata električnom energijom i nakon izgradnje i tehničkog prijema istu poklonili Elektrotimoku Zaječar. Po prijemu ovog poklona Elektrotimok iz Zaječara je isti uvrstio u svoja osnovna sredstva, a za uzvrat je prihvatio zakonsku obavezu da isti održava u ispravnom stanju i korisnike uredno snabdeva električnom energijom uz naplatu svojih usluga u skladu sa tarifnim sistemom. 
Uz prethodnu izgradnju priključne linije o trošku nas troje korisnika u dužini od oko 400 m, koja je takođe poklonjena u vlasništvo Elektrotimoka iz Zaječara, a priključena je na liniju koja je snabdevala objekat mog oca pok. Jovana Radulovića, Elektrotimok iz Zaječara  je uz naplatu priključne takse 11.01.1989. godine priključio moj objekat na niskonaponsku mrežu. 
Dana 27.08.1998. godine Elektrotimok Zaječar je prema meni izvršio akt samovlašća, tako što je isekao žice na banderi koja se nalazi do same raskrsnice puteva u mestu „Cerak“ KO Zaječar i na taj način je onemogućio snabdevanje električnom energijom moj objekat, koji se nalazi u mestu zvanom „Magila“ KO Zaječar, zbog čega je, Rešenjem XI P-1374/98 Opštinskog suda iz Zaječara od 10.12.1998. godine, koje je postalo pravosnažno 23.03.1999. godine, Elektrotimoku iz Zaječara bio izdat sudski nalog da u roku od 48 časova uspostavi pređašnje stanje radi snabdevanja mog objekta električnom energijom, uz zabranu pod pretnjom novčanog kažnjavanja, da me ubuduće na isti način ometa u mirnom korišćenju električne energije, ali Elektrotimok iz Zaječara pre pravosnažnosti nije ispoštovao izdat sudski nalog.
DOKAZ:
Rešenje XI P-1374/98 Opštinskog suda iz Zaječara od 10.12.1998. godine. (Prilog 1)

Nakon pravosnažnosti Rešenja XI P-1374/98 Opštinskog suda iz Zaječara od 10.12.1998. godine, Elektrotimok iz Zaječara je u periodu od 23.03.1999. godine do proleća 2006. godine popravio urednost u isporuci električne energije, a ja sam redovno izmirivao svoje obaveze, što dokazujem serijom sačuvanih priznanica iz tog perioda (vidi Prilog 2) i činjenicom da mi Elektrotimok iz Zaječara nikada nije dostavio neku opomenu za neko neizmireno dugovanje. 
U navedenom periodu, tačnije 12.11.2001. godine doživeo sam infark mozga, zbog čega sam bio prinuđen da prestanem sa aktivnim korišćenjem svog objekta (od puta Zaječar – Negotin udaljen je preko dva kilometra). U prilog tome išla je i činjenica da su na mom objektu, u više navrata, bile izvršene provalne krađe prilikom kojih su odnete skoro sve sitnije stvari (posuđe, posteljina, garderoba, dokumentacija, itd.), tako da mi je bilo onemogućeno korišćenje objekta čak i za odmor i rekreaciju, zbog čega sam ja tamo za period od decembra 2001 godine do avgusta 2009. godine, bio samo pet-šest puta na po sat-dva, a u takvim prilikama nisam trošio električnu energiju (imam svedoke), zbog čega sam plaćao samo taksu na brojilo (vidi sačuvane priznanice iz Priloga 2), koje je bilo ispravno ali zbog niske potrošnje nije ni moglo da zabeleži potrošnju struje veću od desetih delova kilovata. 
Tokom poseta mom objektu samo sam na kratko uključivao jednu sijalicu radi provere brojila i ono je u takvim prilikama beležilo potrošnju kada je bilo struje, jer u par prilika se dešavalo da nije bilo struje u mreži, ali ja to nisam prijavljivao, zato što mi pri navedenim okolnostima ti trenutni prekidi nisu smetali. 

U toku prve polovine 2006. godine Elektrotimok iz Zaječara je prestao da snabdeva električnom energijom potrošače u mestu zvanom „Magila“ KO Zaječar. 

Kada su potrošači intervenisali kod nadležnih u Elektrotimoku, Tehnička služba firme im je izdala dokument br. 1338/1 od 19.07.2006. godine, kojim je korisnicima predloženo i naloženo da učestvuju u rekonstrukciji mreže sa svojim sredstvima u iznosu od 349.067,60 dinara i pored činjenice da je Elektrotimok iz Zaječara korisnicima, uz naplatu potrošene električne energije vršio i naplatu takse za održavanje niskonaponske mreže. 
Dokaz: Obaveštenje br. 1338/1 Tehničke službe Elektrotimoka iz Zaječara od 19.07.2006. godine (Prilog 3).
Nakon prijema  Obaveštenja br. 1338/1 Tehničke službe Elektrotimoka iz Zaječara od 19.07.2006. godine, potrošač Rajnović Zoran je protiv Elektrotimoka podneo tužbu Opštinskom sudu Zaječar. Predmet je u sudu zaveden pod br. P-790/06. 
U tom postupku ja sam imao status umešača. Postupak je okončan tako što je Elektrotimoku Rešenjem P-790/06 Opštinskog suda iz Zaječara od 28.07.2006. godine (vidi Prilog 4) izdat sudski nalog da objekat tužioca u mestu zvanom „Magila“ priključi na niskonaponsku mrežu u roku od 48 časova. Ova privremena mera nije važila i za mene zbog mog statusa u postupku (bio sam umešač a ne stranka), a meni, zbog napred navedenih okolnosti nije ni bilo potrebno ponovno priključenje na mrežu u hitnom postupku, jer sam mogao da sačekam da me Elektrotimok iz Zaječara ponovo priključi na mrežu tek kad izvrši popravku mreže. 
Postupak u predmetu P-790/06 Opštinskog suda iz Zaječara okončan je Zapisnikom o sudskom poravnanju između stranaka pod brojem VII P-790/06 Opštinskog suda iz Zaječara od 19.10.2006. godine (vidi Prilog 5). 
Vreme je prolazilo a Elektrotimok iz Zaječara mi nije dostavio ni jedan obračun ili obaveštenje da je mreža popravljena a moj objekat ponovo bio prikopčan na mrežu, a  pošto ja u tom periodu nisam tamo uopšte odlazio, nisam ni mogao da znam da li je i kada je moj objekat bio ponovo priključen na mrežu, a kada sam avgusta 2009. godine posetio svoj objekat i izvršio probu ispravnosti strujomera, nisam mogao znati da li je mreža zaista sanirana po propisu ili je izvršeno samo njeno „krpljenje“, a pošto mi je takva informacija preko interneta bila nedostupna, čekao sam da o tome budem zvanično obavešten od Elektrotimoka Zaječar putem izdavanja računa, ali to se nije desilo sve do 06.11.2009. godine. 

Naime, dana 06.11.2009. oko 730 sati telefonom me pozvao izvesni gospodin Radiša i tražio da dođem u Elektrotimok Zaječar radi dogovora u vezi nekog mog duga po osnovu nekakve pravosnažne presude u korist Elektrotimoka, zbog navodno neplaćenih računa za moj objekat na adresi Magila bb Zaječar. 

Tim povodom sam se 11.11.2009. godine m-ailom (dragann@elektrotimok.rs)  obratio Dragoljubu Nikoliću, direktoru Elektotimoka radi davanja zvaničnog obaveštenja.

Dokaz: M-ail od 11.11.2009. godine (Prilog 6).

U navedenom dopisu objasnio sam situaciju, ali umesto korektnog postupanja, Obaveštenjem br. 3658 direktora Elektrotimoka od 25.11.2009. godine, uz neargumentovanu tvrdnju da na sajtu Elektrotimoka mogu proveriti stanje mog računa i uz neargumentovanu optužbu da sam ovlašćenim radnicima Elektrotimoka onemogućavao pristup do mernog mesta radi očitavanja stanja brojila, kontrole i zamene brojila, bez ikakvog objašnjenja i bez izdavanja računa sa naznakom kalendarskog perioda, isporučen mi je zahtev za uplatu 22.242,00 dinara.

Dokaz:  Obaveštenje br. 3658 direktora Elektrotimoka od 25.11.2009. godine (Prilog 7).
Po prijemu navedenog obaveštenja m-ailom od 30.11.2009. godine o mom navodnom dugovanju u ukupnom iznosu od 22.242,00 dinara, istakao sam prigovor zastarelosti, u smislu člana. 360. u vezi člana 378. stav 1. tačka 1. ZOO ("Sl. list SFRJ", br. 29/78, 39/85, 45/89 - odluka USJ i 57/89, "Sl. list SRJ", br. 31/93 i "Sl. list SCG", br. 1/2003 - Ustavna povelja).

Dokaz: M-ail od 30.11.2009. godine (Prilog 8).
II. Prigovor na račun br. 95 za ED broj  2200013111005 za februar 2010. godine izdat od strane Elektrotimoka iz Zaječara.

Umesto dostavljanja obračuna sastavljenog na osnovu validnog činjeničnog stanja, Elektrotimok iz Zaječara mi je poslao račun br. O76 za mesec decembar 2009. godine, u kome su prikazani netačni podaci. 
Naime, u tom računu je napisano da je zadnje stanje mog strujomera br. 09085560 navodno uzeto 31.12.2009. godine i da ono iznosi 10743, tj. isto kao i prethodno stanje zbog čega moje zaduženje za decembar mesec iznosi 288,19 dinara, ali u računu nije naveden kalendarski period za dug u iznosu od 23.150,19 dinara. 
Na poleđini ovog računa napisano je netačno obaveštenje da je račun navodno urađen na osnovu stanja brojila i važećeg Tarifnog sistema za obračun električne energije za tarifne kupce uz pravnu pouku da ukoliko je brojilo netačno očitano ili sam uočio neku drugu nepravilnost, mogu u roku od 8 dana da izvršim reklamaciju na šalteru nadležne distribucije.
Dokaz: Račun za električnu energiju br. O76 za mesec decembar 2009. godine (Prilog 9). 
Zaduženje za mesec decembar 2009. godine platio sam u ostavljenom roku ali pošto sam se prethodno uverio u nepošten odnos Elektrotimoka prema meni, u zakonskom roku, tj. 20.01.2010. godine, podneo sam i pisani prigovor, koji je preporučenom poštanskom pošiljkom sa povratnicom br. 710769 od 20.01.2010. godine 21.01.2010. godine uručen Elektrotimoku Zaječar. 
U navedenom prigovoru ponovio sam nepriznavanje zastarelog dugovanja, uz napomenu da ću kao dug iz prethodnog perioda priznati samo dug za retroaktivni period od godinu dana od dana kada Elektrotimok izvrši obračun za taj retroaktivni period od godinu dana. Za ostali deo spornog dugovanja istakao sam prigovor o nepriznavanju uz napomenu da ću pri eventualnom sudskom postupku takav prigovor istaći i na sudu.
Dokaz: Dopis upućen Elektrotimoku Zaječar preporučenom poštanskom pošiljkom br. 710769 od 20.01.2010. godine (Prilog 10). 
Umesto knjiženja moje uplate od 300,00 dinara po osnovu isplate mesečnog duga za mesec decembar 2009. godine, Elektrotimok Zaječar je izvršio akt samovlašća, tako što je samovlasno promenio adresu mog objekta od „Magila b.b.“ u „Negotinski put 25“ (od puta Zaječar – Negotin moj objekat je udaljen oko 2,5 kilometra), a uplaćeni iznos od 300,00 dinara za izmirenje duga za decembar 2009. godine uknjižen je kao deo otplate nepriznatog spornog duga iz kalendarski neopredeljenog perioda, što se vidi iz računa br. 94 za mesec januar 2010. godine, u kome je napisano da je zadnje stanje mog strujomera br. 09085560 navodno uzeto 10.02.2010. godine i da ono iznosi 10743, tj. isto kao i prethodno stanje, zbog čega moje zaduženje za januar mesec iznosi 288,19 dinara, ali u računu stoji i da na dan 01.01.2010. godine, po osnovu duga iz prethodnog perioda (nije naveden kalendarski period), dugujem iznos od 23.574,19 dinara. 
Međutim, iznad ovog računa stoji i pretnja da će mi biti obustavljena isporuka električne energije ukoliko ne izmirim dug od 22.986 dinara. 
Dokaz: Račun za električnu energiju br. 94 za mesec januar 2010. godine (Prilog 10-1).

Naravno, nigde nema objašnjenja za koji je kalendarski period navedeno sporno dugovanje i kako je moguće da se kao dugovanje iz nekog prethodnog perioda pojavljuju četiri različite verzije, i to:

-u Obaveštenju direktora Elektrotimoka br. 3658 od 25. novembra 2009. godine taj sporni dug iznosi 22.242,00 dinara, 
-u računu Elektrotimoka za decembar 2009. godine taj sporni dug iznosi 23.286,00 dinara, 
-u računu br. 94 za januar mesec 2010. godine taj sporni dug, koji je osnov pretnje za prekid isporuke električne energije, iznosi 22.986,00 dinara, 

-u prilogu dopisa br. 603 direktora Elektrotimoka od 08.03.2010. godine – fotokopija priloga uz ovaj dopis koja je osnov pretnje za prekid isporuke električne energije taj sporni dug iznosi 22.974,19 dinara.
III. Prigovor i pritužba na Obaveštenje br. 603 Dragoljuba Nikolića direktora Elektrotimoka iz Zaječara od 08.03.2010. godine.
Umesto rešavanja mog prigovora u zakonskom roku u vezi nepriznavanja mog dugovanja za period preko godinu dana, u Elektrotimoku iz Zaječara se taj postupak odugovlači izmišljenim izgovorom da ih ja u tome ometam tako što im navodno sprečavam pristup mernom mestu radi očitavanja, kontrole ispravnosti i zamene brojila. 

Očigledno je da nadležni iz Elektrotimoka Zaječar, u situaciji kada su suočeni sa dokazima da ne vrše obračune u skladu sa zakonom, da je linija na koju je priključen moj objekat često u havarijskom stanju, zbog čega ne ispunjava zakonske bezbednosno-tehničke uslove za transport električne energije, da su samovlasno izvršili promenu adrese mog objekta, u traženju izlaza iz neprijatne situacije oni pokušavaju da okrive potrošače, koji neće više da ćute i plaćaju cenu takvog njihovog višegodišnjeg postupanja. 
U tu svrhu direktor Elektrotimoka pokušava da, u hitnom postupku, u zimskom periodu sa izrazito nepovoljnim meteorološkim okolnostima (do skoro su Zaječar i okolina bili poplavljeni, moj objekat je od puta udaljen oko 2,5 kilometra, a ceo predeo je bio pokriven snegom prosečne visine od preko 50 cm, a prema rečima mojih komšija mestimično sa visinom smetova od preko 2 m (u centru Zaječara je bio sneg visine preko 30 cm.), obezbedi dokaze o mojoj zakonskoj neodgovornosti, što mi spočitava u dopisu br. 603 od 08.03.2010. godine netačnim tumačenjem odredbe iz člana 161. stav 1. tačka 6. u vezi člana 62. Zakona o energitici, jer se navedena odredba o prekršaju odnosi na pravna a ne na fizička lica.
Dokaz: Dopis direktora Elektrotimoka br. 603 od 08.03.2010. godine (Prilog 11).
Iz navedenog dopisa vidi se da direktor Elektrotimoka insistira da neka njegova ekipa izvrši uvid i utvrdi ispravnost mog strujomera, na šta ja pri takvim diskriminacionim postupanjima ne pristajem. 

Pri postojećim okolnostima, predlažem da Ministarstvo za energetiku, u mom prisustvu i prisustvu predstavnika Elektrotimoka naloži inspekcijski uviđaj od strane nadležnog republičkog inspektora, a Nacionalnoj službi za zaštitu potrošača predlažem da takođe imenuje svog predstavnika koji će prisustvovati inspekcijskom uviđaju   sigurnosno tehničke ispravnosti niskonaponske mreže na potesu Fabrika kablova – Cerak – Duboki potok – Magila u KO Zaječar a ne samo da Elektrotimok vrši tehničku ispravnost mog električnog brojila, za koje pod punom moralnom i zakonskom odgovornošču tvrdim da nije razblombirano i da prilikom trošenja struje registruje njenu potrošnju. 
Kakav je čest izgled niskonaponske mreže preko koje Elektrotimok iz Zaječara vrši isporuku električne energije za moj objekat može se videti iz priloga 12. 

Prilozi: Ukupno 12 kako su navedeni.
S’ poštovanjem,

____________________ 

Slobodan Radulović,

Njegoševa 5A/21, 19210 Bor. 

